  Майя Бывальцева Шаркан черкогуртын лулчеберетъя но шутэтсконъя центрез пуктон ужъёсты йылпумъян ужпум Удмуртилэсь 2017-тӥ арлы коньдэтсэ кылдытыку эскериськоз. Таяз арын учкисьёслы залэз липет улэ пыртозы, зор-кот отчы медаз шедьы. Ёросэ вуылыкуз сыӵе пуктэт кутӥз элькунлэн тӧроез Александр Соловьёв. «Со милям чебер. Мон учки нырысьсэ — вань муниципал ёросъёсамы со нырысетӥез Лулчеберетъя юрт луоз, дыр. Зэмзэ но, йӧно но чебер адске. Но татчы трос коньдон кулэ на. Но озьы ке но, липетэз лэсьтыны кулэ, вылӥысен зор но, лымы но медаз пыры. Коньдэтэз кутыку, вуоно арлы но кызьы ке учконо, лэсьтоно ваньзэ, вуоно арын сое вуттон понна. Адямиос возьмало, мон ачим но татчы концертэ шумпотыса лыктысал. Туж тунсыко лэсьтэмын, амфитеатрын кадь», -вераз журналистъёслы улосвыллэн кивалтӥсез лэсьтӥськонэз учкем бере. ВАТСАН Удмуртиысь лэсьтӥськонъя, архитектурая но улон инты политикая министр Иван Новиков верамъя, юртэз 2013-тӥ арын пуктыны кутскизы. Со огшоры лулчеберетъя юрт уз луы: отын чакламын 400 интылы учкисьёслы зал, ЗАГС, лыдӟиськонни но кружокъёс нуыны висъетъёс. Объектлэн дуныз 250 миллион манет, али ог 60 миллион манетэз кутэмын. Азьвыл аръёсы лэсьтӥськисьлы 40 миллионзэ тыризы. Юртэз утён понна туэ 12 миллион манетлэсь кӧня ке тросгес висъязы, со чотын учкисьёслы зал вадьсын липет лэсьтыны луоз. Ужъёсты тол вуытозь быдэстозы. Озьы юрт вуоно шунытъёс дорозь сылоз. Коньдэтын луонлыкъёс кылдӥзы ке, объектэз вуоно арын вуттыны луэ. Тегъёс: Лулчеберет Шаркан Удмуртия АлександрСоловьёв коньдэт лэсьтськон  